การประกอบธุรกิจของแต่ละสายผลิตภัณฑ์

ลักษณะของผลิตภัณฑ์และบริการ

บริษัทฯ ดำเนินธุรกิจผลิตและจำหน่ายอาหารสัตว์น้ำ ผลิตภัณฑ์ของบริษัทฯ ประกอบด้วย 2
สายการผลิต ได้แก่ 1. ผลิตและจำหน่ายอาหารกุ้ง 2.ผลิตและจำหน่ายอาหารปลา
ผลิตภัณฑ์ทั้งสองประเภทของบริษัทฯ
เป็นผลิตภัณฑ์ที่มีส่วนผสมจากผลิตภัณฑ์ธรรมชาตินำมาปรุงแต่งในรูปของอาหารเม็ด
โดยมีการเพิ่มวิตามินและแร่ธาตุ และผลิตตามขั้นตอนเพื่อออกจำหน่ายแก่เกษตรกร
โดยมีรายละเอียดดังนี้

ผลิตและจำหน่ายอาหารกุ้ง มีผลิตภัณฑ์หลัก 3 ประเภท ได้แก่

1.  อาหารกุ้งกุลาดำ

2.  อาหารกุ้งก้ามกราม

3.  อาหารกุ้งขาวแวนนาไม

ผลิตและจำหน่ายอาหารปลา มีผลิตภัณฑ์หลัก 3 ประเภท ได้แก่

1.  อาหารปลาดุก

2.  อาหารปลานิล

3.  อาหารปลากินพืช

โดยแต่ละสายผลิตภัณฑ์ประกอบด้วยฝ่ายการผลิต ฝ่ายบริหารวัสดุ ที่อยู่ในสายผลิตภัณฑ์ของตนเอง
และยังมีส่วนกลางสนับสนุนในด้านต่างๆ เช่น ฝ่ายขายและฝ่ายการตลาด ฝ่ายจัดซื้อ
ฝ่ายประกันคุณภาพ ฝ่ายเทคนิค ฝ่ายวิจัยและพัฒนา ฝ่ายทรัพยากรบุคคล และธุรการทั่วไป
รวมถึงมีหน่วยงานตรวจสอบภายในเพื่อทำการตรวจสอบการดำเนินงานของบริษัทฯ
อย่างสมบูรณ์เพียงพอ

การตลาดและการแข่งขัน

ลักษณะลูกค้าและกลุ่มลูกค้าเป้าหมาย

ปัจจุบันกลุ่มลูกค้าของบริษัทฯ จะเน้นที่กลุ่มเกษตรกรผู้เพาะเลี้ยงสัตว์น้ำ
และตัวแทนจำหน่ายของบริษัทฯ ในแต่ละจังหวัด โดยบริษัทฯ
จะไม่มีนโยบายการขายให้กับลูกค้ารายใดรายหนึ่งเป็นพิเศษเพื่อเป็นการหลีกเลี่ยงการเสียลูกค้า

ปัจจุบันกลุ่มลูกค้าเป้าหมายหลักของบริษัทประกอบด้วย 2 กลุ่ม ได้แก่

  1. ตัวแทนขายในแต่ละจังหวัด ร้อยละ 60

  2. กลุ่มเกษตรกรผู้เลี้ยงสัตว์น้ำ ร้อยละ 40

ลักษณะการจำหน่าย

บริษัทฯ ได้กำหนดนโยบายด้านการขาย คือ จำหน่ายทั้งเงื่อนไขเงินสดและเครดิต
โดยเฉพาะเงื่อนไขเงินสดจะมีการให้ราคาส่วนลดที่จูงใจเป็นพิเศษ

การพิจารณาการให้สินเชื่อลูกค้ารายใหม่จะพิจารณาจากประวัติการชำระเงินของลูกค้าที่ผ่านมาที่มีต่อบริษัทอื่นๆ
ผลประกอบการธุรกิจของลูกค้าทั้งวงการสัตว์น้ำและธุรกิจอื่นๆ
ความน่าเชื่อถือในสังคมธุรกิจการงานและส่วนตัว ความน่าเชื่อถือของการค้ำประกัน
ความเป็นไปได้ของแผนธุรกิจและการลงทุน

สำหรับลูกค้าเก่าจะมีการพิจารณาปรับเพิ่มหรือลดวงเงินสินเชื่อของลูกค้าจากประวัติการชำระเงินเป็นหลัก
นอกจากนี้ยังพิจารณาจากผลประกอบการ ความน่าเชื่อถือของการค้ำประกัน ปริมาณการซื้อ
อายุลูกค้า นอกจากนี้บริษัทฯ
ยังมีแผนการประนอมหนี้กับลูกค้าบางรายที่ประสบปัญหาจากภัยธรรมชาติเพื่อช่วยให้ลูกค้าสามารถดำเนินธุรกิจต่อไปได้

ช่องทางการจัดจำหน่าย

จำหน่ายผ่านร้านค้าตัวแทนจำหน่ายโดยร่วมกับอาหารสัตว์น้ำของบริษัทอื่นๆ
ซึ่งกระจายอยู่ทุกเขตทั่วประเทศ (ดีลเลอร์)
และจำหน่ายโดยตรงให้กับเกษตรกรที่เป็นเจ้าของฟาร์ม
หรือเกษตรกรที่รวมกลุ่มเป็นชมรมหรือสหกรณ์
อย่างไรก็ตามการจัดจำหน่ายทั้งหมดจะดำเนินการโดยผ่านศูนย์คลังสินค้าของบริษัททั้ง 11 สาขา
ที่กระจายอยู่ทั่วประเทศ

บริษัทมีสำนักงานทั้งหมดรวม 3 แห่ง และมีศูนย์การขายอาหาร 11 แห่งดังรายละเอียดต่อไปนี้

1. สำนักงานกรุงเทพฯ

เลขที่ 101/3-4 ถนนนเรศ แขวงสี่พระยา เขตบางรัก จังหวัดกรุงเทพฯ 10500

2. สำนักงานใหญ่และโรงงานผลิต

เลขที่ 69/5 หมู่ที่ 5 ถนนพระราม 2 (กม.71) ตำบลบางขันแตก อำเภอเมือง
จังหวัดสมุทรสงคราม 75000

3. สำนักงานเพชรบุรี และโรงงานผลิต

เลขที่ 62 หมู่ที่ 2 ถนน รพช.อู่ตะเภา ตำบลหนองชุมพล อำเภอเขาย้อย จังหวัดเพชรบุรี 76000

4. ศูนย์การขายอาหาร 11 แห่ง

  ---------------------- --------------------------------------------------
  ภาคเหนือ                1) ศูนย์เชียงใหม่

  ภาคกลางและภาคตะวันออก   2) ศูนย์จันทบุรี 3) ศูนย์ฉะเชิงเทรา (แปดริ้ว) 4) ศูนย์อ่างทอง
                         5) ศูนย์โคราช

  ภาคใต้ฝั่งอ่าวไทย          6) ศูนย์สุราษฏร์ธานี 7) ศูนย์เกาะยอ (สงขลา) 8) ศูนย์ชุมพร 9)
                         ศูนย์หัวไทร (นครศรีธรรมราช)

  ภาคใต้ฝั่งอันดามัน          10) ศูนย์ตะกั่วป่า (พังงา) 11) ศูนย์กระบี่
  ---------------------- --------------------------------------------------

กลยุทธ์ทางการตลาด

บริษัทฯ เน้นทางด้านการผลิตสินค้าที่มีคุณภาพและมาตรฐานตามนโยบายของบริษัทฯ
ผลิตด้วยเครื่องจักรที่มีประสิทธิภาพและเทคโนโลยีการผลิตสินค้าที่ดี
ประกอบกับการตรวจสอบคุณภาพสินค้าทุกขั้นตอน จึงทำให้สินค้าของบริษัทฯ
ได้รับการรับรองมาตรฐานคุณภาพระดับโลก เช่น ISO 9001 : 2000, HACCP, และ GMP
รวมทั้งเน้นทางด้านการให้บริการที่คำนึงถึงความสะดวกสบายของลูกค้าเป็นหลัก โดยบริษัทฯ
มีศูนย์การจำหน่ายกระจายทั่วประเทศถึง 11
แห่งซึ่งเป็นจุดศูนย์กลางในการกระจายสินค้าให้กับเกษตรกรทั้งรายใหญ่และรายย่อยได้อย่างทั่วถึง

บริษัทฯ
มุ่งมั่นปรับปรุงและพัฒนาสินค้าให้มีคุณภาพตรงความต้องการของลูกค้ามากที่สุดเพื่อสร้างความสำเร็จให้แก่เกษตรกรผู้ใช้และตัวแทนจำหน่ายที่นำสินค้าไปขายให้แก่ลูกค้า
ขณะเดียวกันก็ได้เพิ่มผลิตภัณฑ์ให้หลากหลายเพื่อตอบสนองความต้องการของลูกค้าได้ทุกสถานการณ์โดยคำนึงถึงต้นทุนของเกษตรกรเป็นสิ่งสำคัญที่สุด
ความพอใจของลูกค้าในด้านบริการที่มีต่อเนื่องมาหลายปีทางบริษัทฯ ก็ได้รักษาจุดแข็งนี้ไว้

การจัดหาผลิตภัณฑ์และวัตถุดิบ

การจัดหาวัตถุดิบและแหล่งที่มาของวัตถุดิบ 

วัตถุดิบที่สำคัญต่อการผลิต คือ

ปลาป่นเป็นแหล่งโปรตีนสำคัญในการผลิตอาหารสัตว์เป็นส่วนผสมมาจากปลาเป็ด
เศษปลาเล็กปลาน้อยหรือหัวปลาที่เหลือจากโรงงานทำปลากระป๋อง
ปลาป่นที่ผลิตได้จะมีคุณภาพหลากหลายดังนั้นในการซื้อขายปลาป่นจึงมีการแบ่งเกรดตามเปอร์เซนต์โปรตีนในปลาป่น
บริษัทมีการใช้ทั้งปลาป่นทั้งในประเทศและนำเข้าจากประเทศเปรูในการผลิตอาหารสัตว์น้ำ

แป้งสาลีผลิตมาจากเม็ดข้าวสาลีและทำการผ่านขบวนการผลิตตามขั้นตอนจนได้เป็นแป้งสาลีที่มีคุณสมบัติตามความต้องการของผู้ใช้

กากถั่วเหลืองเป็นวัตถุดิบที่มีผลพลอยได้จากโรงงานสกัดน้ำมันถั่วเหลือง

ข้าวโพดนับเป็นพืชอาหารที่มีความสำคัญต่ออุตสาหกรรมเลี้ยงสัตว์เป็นอย่างมากเนื่องจากให้พลังงานสูง
ปริมาณการผลิตของข้าวโพดจะขึ้นอยู่กับดินฟ้าอากาศ

ตับปลาหมึกเป็นวัตถุดิบที่ต้องนำเข้าจากต่างประเทศ เป็นวัตถุดิบที่เสริมสร้างไขมันให้แก่สัตว์น้ำ
ซึ่งเป็นวัตถุดิบที่ต้องนำเข้าจากประเทศเกาหลีทั้งสิ้น
เนื่องจากประเทศไทยไม่มีวัตถุดิบที่เหมาะสมในการผลิต

ทั้งนี้วัตถุดิบในการผลิตสินค้าของบริษัทฯ จะมีแหล่งที่มาจากทั้งในและต่างประเทศ
โดยสัดส่วนของวัตถุดิบที่สั่งซื้อภายในประเทศต่อต่างประเทศเป็น 98:2 ในการจัดซื้อวัตถุดิบบริษัทฯ
มีนโยบายในการซื้อเพียงพอกับความต้องการใช้เพื่อให้การผลิตเป็นไปอย่างต่อเนื่องและได้รับวัตถุดิบที่มีความสดอยู่เสมอ
รวมทั้งจะต้องซื้อให้ถูกต้องตรงกับลักษณะเฉพาะที่กำหนดโดยผู้ควบคุมสูตรอาหาร บริษัทฯ
มีการจัดซื้อทั้งโดยตรงจากผู้ผลิตและผ่านบริษัทนายหน้าเพื่อให้ได้ราคาที่เหมาะสมเมื่อเปรียบเทียบกับตลาดโดยรวม

ในปีที่ผ่านมา วัตถุดิบหลายๆ
ตัวทั้งจากการซื้อภายในประเทศและต่างประเทศมีราคาสูงขึ้นเนื่องจากราคาน้ำมันที่พุ่งสูงขึ้นอย่างต่อเนื่องส่งผลให้พลังงานที่ใช้ในการผลิตสินค้าสูงขึ้น
ค่าขนส่งสูงขึ้นทั้งทางบก ทางน้ำ และทางอากาศ วัตถุดิบหลักทางการเกษตรที่ใช้ผลิตสินค้า เช่น
แป้ง ข้าวโพด ถั่วเหลือง มันสำปะหลัง ต่างมีราคาเพิ่มขึ้น อย่างรุนแรงและรวดเร็ว
ทั้งนี้สาเหตุเกิดจากภาวะโลกร้อน อากาศแปรปรวน ไม่เป็นไปตามฤดูกาล
ส่งผลให้ผลผลิตทางการเกษตรเสียหายและมีปริมาณลดลง นอกเหนือจากนี้
พืชประเภทพลังงานที่กล่าวมาข้างต้น ยังได้รับแรงส่งจากภาคอุตสาหกรรมพลังงาน
เพื่อนำไปใช้เป็นหลังงานทดแทนในการผลิตเอเธอนอล และไบโอดีเซล อย่างไรก็ตามบริษัทฯ
พยายามที่จะบริหารต้นทุนการผลิตอาหารสัตว์น้ำ
โดยหาวัตถุดิบอื่นที่มีราคาถูกทดแทนวัตถุดิบที่ราคาแพง
ถึงแม้ไม่สามารถทดแทนได้ทั้งหมดแต่ก็สามารถช่วยลดต้นทุนลงได้บ้าง

สำหรับในด้านความสัมพันธ์กับผู้จำหน่ายวัตถุดิบนั้น หากเป็นวัตถุดิบในประเทศ บริษัทฯ
จะติดต่อกับผู้จัดจำหน่ายที่อยู่ในรายชื่อที่บริษัทฯ พิจารณาว่ามีคุณภาพและมาตราฐานที่ยอมรับได้
โดยบริษัทฯ
จะจัดซื้อกับบริษัทที่เสนอราคาต่ำที่สุดหรือราคาที่เหมาะสมเมื่อเปรียบเทียบกับราคาตลาดโดยรวม
สำหรับวัตถุดิบจากต่างประเทศจะมีการทำสัญญาซื้อล่วงหน้าประมาณ 3 เดือนและเป็นคราว ๆ ไป
โดยอาจได้รับผลกระทบบ้างหากสั่งซื้อในช่วงมรสุมซึ่งจะทำให้สินค้ามาถึงล่าช้า แต่บริษัทฯ
ได้ทำการป้องกันโดยการจัดเก็บวัตถุดิบไว้ในคลังมากกว่าปกติในช่วงดังกล่าว

หมายเหตุ ในช่วง 3 ปีที่ผ่านมา ไม่มีการจัดซื้อวัตถุดิบจากผู้จำหน่ายรายใดเกินกว่าร้อยละ 30
ของมูลค่าการจัดซื้อวัตถุดิบทั้งหมด รวมทั้งไม่มีข้อผูกพันใดๆ
ว่าจะจัดซื้อวัตถุดิบจากผู้จำหน่ายรายใดเกินกว่าร้อยละ 30 ของมูลค่าการจัดซื้อวัตถุดิบในอนาคต

การผลิต

ปัจจุบันบริษัทฯ มีโรงงานผลิตทั้งสิ้น 2 แห่ง ประกอบด้วย

1.โรงงานสมุทรสงคราม เป็นสำนักงานใหญ่และโรงงานผลิตอาหารปลา ตั้งอยู่ เลขที่ 69/5 หมู่ที่
5 ถนนพระราม 2 (กม.71) ตำบลบางขันแตก อำเภอเมือง จังหวัดสมุทรสงคราม 75000
โทรศัพท์ 0-3477-1401-5 โทรสาร 0-3477-1406
ซึ่งเป็นโรงงานผลิตอาหารปลาที่กำลังการผลิต 26,400 ตันต่อปี

2.โรงงานจังหวัดเพชรบุรี ตั้งอยู่ เลขที่ 62 หมู่ที่ 2 ถนน รพช.อู่ตะเภา ตำบลหนองชุมพล
อำเภอเขาย้อย จังหวัดเพชรบุรี 76000 โทรศัพท์ 0-3244-7681-8 โทรสาร 0-3244-7689
เป็นโรงงานผลิตอาหารกุ้งที่กำลังการผลิต 50,400 ตันต่อปี
และโรงงานผลิตอาหารปลาที่กำลังการผลิต 73,000 ตันต่อปี

ปัจจุบันบริษัทฯ ได้วางนโยบายการผลิตสำหรับโรงงานทั้ง 2 แห่งไว้ ดังนี้

1.  ผลิตสินค้าที่มีคุณภาพและตรงกับความต้องการของลูกค้า

2.  รักษามาตรฐานการผลิตและคุณภาพให้สม่ำเสมอตามนโยบายคุณภาพของบริษัทฯ

3.  คัดเลือกวัตถุดิบที่ใหม่และมีคุณภาพดีเพื่อใช้ผลิตสินค้าให้มีสภาพสดใหม่อยู่เสมอ

4.  ใช้เทคโนโลยีที่ทันสมัยเพื่อพัฒนาระบบการผลิต

5.  ลดปริมาณการสูญเสียในกระบวนการผลิตให้มีน้อยที่สุด

6.  ใช้กำลังการผลิตให้เต็มประสิทธิภาพของเครื่องจักร

7.  ปฏิบัติตามข้อกำหนดของระบบคุณภาพ ISO 9001 : 2000, ระบบ HACCP และระบบ GMP

ตารางสรุปกำลังการผลิตและปริมาณการผลิตอาหารสัตว์น้ำ ปี 2548 ถึง ปี 2550

  ----------------------- ---------- -------- -------- --------- -------- --------- --------- --------- ---------
                          อาหารปลา                     อาหารกุ้ง                      รวม                 

  บริษัท                    2548       2549     2550     2548      2549     2550      2548      2549      2550

  กำลังการผลิต (ตัน)         51,000     97,000   99,400   50,400    50,400   50,400    101,400   147,400   149,800

  ปริมาณการผลิตจริง (ตัน)     41,807     59,546   58,365   23,798    40,593   42,485    65,605    100,139   100,850

  การใช้กำลังการผลิต (%)     81.97      61.39    58.71    47.22     80.54    84.30     64.70     67.94     67.32

  อัตราเพิ่มของปริมาณการผลิต   52.37      42.43    (1.98)   -0.67     70.57    4.66      27.65     52.64     0.71
  (%)                                                                                                   

  บริษัทย่อย                                                                                               

  กำลังการผลิต (ตัน)                                      25,000    25,000   25,000    25,000    25,000    25,000

  ปริมาณการผลิตจริง (ตัน)                                  6,820     4,987    11,494*   6,820     4,987     11,494*

  การใช้กำลังการผลิต (%)                                  27.28     19.94    45.97     27.28     19.94     45.97

  อัตราเพิ่มของปริมาณการผลิต                                -33.66    -26.88   130.48    -33.66    -26.88    130.48
  (%)                                                                                                   

  รวมบริษัทและบริษัทย่อย                                                                                     

  กำลังการผลิต (ตัน)         51,000     97,000   99,400   75,400    75,400   75,400    126,400   172,400   174,800

  ปริมาณการผลิตจริง (ตัน)     41,807     59,546   58,365   30,618    45,580   53,979    72,425    105,126   112,344

  การใช้กำลังการผลิต (%)     81.97      61.39    58.71    40.60     60.45    71.59     57.30     60.97     64.27

  อัตราเพิ่มของปริมาณการผลิต   52.37      42.43    (1.98)   -10.57    48.87    18.43     17.43     45.15     6.87
  (%)                                                                                                   
  ----------------------- ---------- -------- -------- --------- -------- --------- --------- --------- ---------

* ปริมาณการผลิตรวมจำนวนผลิตอาหารกุ้งและจำนวนรับจ้างผลิตอาหารหมู

การส่งเสริมการลงทุน

บริษัทฯ ได้รับสิทธิพิเศษทางภาษีตามพระราชบัญญัติส่งเสริมการลงทุน
โดยการอนุมัติของคณะกรรมการการส่งเสริมการลงทุนตามบัตรส่งเสริมดังรายละเอียดดังนี้

1.
บริษัทฯได้รับสิทธิพิเศษทางภาษีจากคณะกรรมการส่งเสริมการลงทุนสำหรับการผลิตและจำหน่ายอาหารสัตว์น้ำ
ตามบัตรส่งเสริมการลงทุนเลขที่ 1169/2539 เมื่อวันที่ 26 กุมภาพันธ์ 2539
ภายใต้เงื่อนไขที่กำหนดบางประการ
สิทธิพิเศษดังกล่าวรวมถึงการได้รับยกเว้นภาษีเงินได้นิติบุคคลสำหรับกำไรสุทธิที่ได้จากการประกอบกิจการที่ได้รับการส่งเสริมเป็นระยะเวลา
8 ปีนับแต่วันที่เริ่มมีรายได้จากการประกอบกิจการนั้น (วันที่ 19 ตุลาคม 2541)
ซึ่งสิทธิพิเศษดังกล่าวได้ครบกำหนดแล้วในปี 2549
และได้รับลดหย่อนภาษีเงินได้นิติบุคคลสำหรับกิจการที่ได้รับการส่งเสริมในอัตราร้อยละ 50
ของอัตราปกติ มีกำหนด 5 ปีนับจากวันที่พ้นกำหนดได้รับการยกเว้นภาษี
และได้รับยกเว้นภาษีเงินได้สำหรับเงินปันผลจ่ายให้แก่ผู้ถือหุ้น
ซึ่งจ่ายจากกำไรของกิจการที่ได้รับการส่งเสริมการลงทุนตลอดระยะเวลาที่ได้รับยกเว้นภาษีเงินได้นิติบุคคล

2. บริษัทฯ
ได้รับสิทธิพิเศษทางภาษีจากคณะกรรมการส่งเสริมการลงทุนสำหรับการผลิตและจำหน่ายอาหารสัตว์น้ำ
ตามบัตรส่งเสริมการลงทุนเลขที่ 1926 (2)/2547 เมื่อวันที่ 3 พฤศจิกายน 2547
ภายใต้เงื่อนไขที่กำหนดบางประการ
สิทธิพิเศษดังกล่าวรวมถึงการได้รับยกเว้นภาษีเงินได้นิติบุคคลสำหรับกำไรสุทธิที่ได้จากการประกอบกิจการที่ได้รับการส่งเสริมเป็นระยะเวลา
8 ปีนับแต่วันที่เริ่มมีรายได้จากการประกอบกิจการนั้น (วันที่ 5 สิงหาคม 2548)
โดยจำนวนภาษีเงินได้นิติบุคคลที่ได้รับยกเว้นจะต้องไม่เกินมูลค่าเงินลงทุนซึ่งไม่รวมค่าที่ดินและทุนหมุนเวียนและได้รับลดหย่อนอากรขาเข้าสำหรับเครื่องจักรตามที่คณะกรรมการพิจารณาอนุมัติและได้รับยกเว้นภาษีเงินได้สำหรับเงินปันผลจ่ายให้แก่ผู้ถือหุ้น
ซึ่งจ่ายจากกำไรของกิจการที่ได้รับส่งเสริมการลงทุนตลอดระยะเวลาที่ได้รับยกเว้นภาษีเงินได้นิติบุคคล

3. บริษัทย่อยที่ดำเนินกิจการในเวียดนามได้รับสิทธิพิเศษทางภาษีตามใบอนุญาต (Investments
License) เลขที่ 99/GP-KCN-DN ลงวันที่ 26 พฤศจิกายน 2544
ทั้งนี้ภายใต้เงื่อนไขที่กำหนดบางประการ
สิทธิพิเศษดังกล่าวรวมถึงการได้รับยกเว้นภาษีเงินได้นิติบุคคลสำหรับกำไรสุทธิจากกิจการที่ได้รับการส่งเสริมตามระยะเวลาที่กำหนด
2 ปี ซึ่งสิทธิพิเศษดังกล่าวได้ครบกำหนดแล้วในปี 2548

แนวโน้มและภาวะอุตสาหกรรม

ความต้องการอาหารสัตว์

(หน่วย : ตัน)

  ---------- ------------- --------------- -------------- ----------------
  ปี          อาหารกุ้ง       อัตราเพิ่ม(ลด) (%) อาหารปลา       อัตราเพิ่ม(ลด) (%)

  2545       430,000       (28.33)         250,000        20.77

  2546       561,000       30.46           264,000        5.60

  2547       612,000       9.09            355,000        34.65

  2548       646,000       5.56            398,000        11.95

  2549       862,212       5.26            407,250        10.05

  2550       884,000       2.52            435,000        6.81
  ---------- ------------- --------------- -------------- ----------------

  แหล่งที่มา : สมาคมอาหารสัตว์ไทย

อุตสาหกรรมอาหารกุ้งของไทยในช่วงปีที่ผ่านมา
ได้รับผลกระทบจากภาวะวิกฤติราคากุ้งตกต่ำโดยเฉพาะกุ้งขนาดเล็ก
เนื่องจากเกษตรกรผู้เลี้ยงกุ้งขยายปริมาณการผลิตเพื่อรองรับการส่งออกที่มีแนวโน้มขยายตัว
แต่ผลผลิตที่ได้ส่วนมากเป็นขนาดเล็กเนื่องจากความผันผวนของอากาศ
ในขณะที่ความต้องการของกุ้งขนาดใหญ่เพื่อการส่งออกมีมากขึ้น
ทำให้กุ้งขนาดเล็กมีมากเกินความต้องการจึงทำให้เกิดปัญหาราคากุ้งตกต่ำกว่าต้นทุนการผลิต
รัฐบาลและภาคเอกชนจึงร่วมมือกันแก้ปัญหาโดยการรณรงค์ให้มีการบริโภคกุ้งในประเทศเพิ่มขึ้น
รวมถึงปัญหาค่าเงินบาทแข็งค่า ราคาน้ำมันที่พุ่งสูงขึ้น
ส่งผลกระทบต่อต้นทุนการผลิตและการแปรรูปกุ้ง
การเรียกเก็บภาษีตอบโต้การทุ่มตลาดและกำหนดการวางหลักทรัพย์ค้ำประกันของประเทศอเมริกา
ก็ทำให้ผู้ส่งออกรายเล็กขาดเงินทุนหมุนเวียนในการดำเนินธุรกิจ ต้องหยุดส่งออกชั่วคราว
บรรดาผู้ส่งออกจึงหันมาขยายตลาดในประเทศโดยออกจำหน่ายในรูปของกุ้งสดแช่เย็น แช่แข็ง
และกุ้งแปรรูป ส่งผลให้ปริมาณการบริโภคกุ้งในประเทศมีแนวโน้มเพิ่มขึ้น

อย่างไรก็ตามการส่งออกของผลิตภัณฑ์กุ้งยังคงมีการขยายตัวอย่างต่อเนื่อง
แม้ว่าแนวโน้มจะชะลอตัวลงจากปัญหาค่าเงินบาทยังคงแข็งค่าขึ้น
เนื่องจากยังมีความต้องการผลิตภัณฑ์กุ้งของไทยจากประเทศคู่ค้าหลัก
รวมถึงการได้เปรียบคู่แข่งสำคัญในการเรียกเก็บภาษีตอบโต้การทุ่มตลาด (AD)
การได้รับการยกเลิกภาษีตามความตกลงหุ้นส่วนไทย – ญี่ปุ่น (JTEPA)
และการได้รับคืนสิทธิภาษีจาก EU

อุตสาหกรรมอาหารปลายังคงพึ่งพิงการบริโภคภายในประเทศเป็นหลัก
พึ่งพาตลาดต่างประเทศเป็นส่วนน้อย โดยนิยมบริโภคปลานิล
และยังมีการขยายตลาดโดยเฉพาะปลานิลขนาดใหญ่เพื่อป้อนร้านอาหารตะวันตกในประเทศไทย
โดยสามารถนำไปทดแทนปลาทะเลนำเข้าที่มีราคาแพงได้
แต่อย่างไรก็ตามวัตถุดิบหลักที่ใช้ผลิตอาหารปลา เช่น ข้าวโพด มันสำปะหลัง มีการปรับตัวสูงขึ้น
เนื่องจากถูกนำไปใช้เพื่อผลิตพลังงานทดแทน

แม้ภาครัฐจะเริ่มหันมาส่งเสริมการผลิตและแปรรูปปลาน้ำจืดเพื่อการส่งออก
เนื่องจากการพัฒนาการเลี้ยงปลาของไทยเข้าสู่ระบบธุรกิจมากขึ้น ผลผลิตมีคุณภาพดี
เป็นที่ยอมรับในตลาดโลก
แต่การส่งออกยังคงเป็นจำนวนน้อยเมื่อเปรียบเทียบกับปริมาณการเพาะเลี้ยงในปัจจุบัน
จากปัญหาลูกพันธ์ปลาที่ยังมีคุณภาพไม่คงที่
และจำนวนห้องเย็นที่รับซื้อปลาเพื่อแปรรูปเพื่อการส่งออกยังมีไม่มากนัก
จึงเป็นอุปสรรคในการขยายตัวของการส่งออก

ภาวะการแข่งขัน

ตลาดอาหารกุ้ง

แนวโน้มการแข่งขันในตลาดอาหารกุ้งยังคงรุนแรงอย่างต่อเนื่อง
เนื่องจากผู้ผลิตอาหารกุ้งทุกรายต้องการส่วนแบ่งการตลาดเพิ่ม
โดยมีการเพิ่มกำลังการผลิตเพื่อรองรับความต้องการที่สูงขึ้น การแข่งขันมีทั้งด้านราคา และคุณภาพ
มีการออกผลิตภัณฑ์ครบทุกเกรดสินค้า เพื่อรองรับความต้องการของเกษตรกร

ตลาดอาหารปลา

แม้ว่าตลาดการเลี้ยงปลาจะโตต่อเนื่องทุกปี
แต่ในด้านการแข่งขันของผู้ผลิตอาหารปลากลับทวีความรุนแรงมากยิ่งขึ้น
เนื่องจากโดยรวมปัจจุบันกำลังการผลิตอาหารปลามีมากกว่ากำลังการบริโภค
ทำให้ผู้ผลิตทุกรายต้องใช้วิธีการต่าง ๆ ทุกวิธีเพื่อครองส่วนแบ่งการตลาดให้ได้มากที่สุด
ไม่ว่าจะเป็นเรื่องพันธุ์ปลา ตลาดปลา การลดราคา อาหารปลา ตลอดจนการส่งเสริมต่าง ๆ

ศักยภาพการแข่งขัน

บริษัทฯ มุ่งเน้นการให้บริการแก่ลูกค้าเป็นปัจจัยสำคัญ โดยมีศูนย์จำหน่ายอาหาร 11 แห่งทั่วประเทศ
เพื่ออำนวยความสะดวกแก่ลูกค้าทั้งรายใหญ่และรายย่อยในการรับสินค้า

บริษัทฯ เน้นผลิตสินค้าที่ได้มาตรฐาน
มีคุณภาพสูงด้วยเครื่องจักรที่มีประสิทธิภาพและเทคโนโลยีการผลิตสินค้าที่ดี
ประกอบกับระบบการตรวจสอบคุณภาพสินค้าทุกขั้นตอน จึงทำให้สินค้าของบริษัทฯ
ได้รับรองมาตรฐานคุณภาพระดับโลก

ผู้บริหารของบริษัทฯ เป็นผู้ที่มีประสบการณ์ในธุรกิจ
นอกจากนี้ยังมีบุคลากรในระดับปฏิบัติที่มีความสามารถ มีความเชี่ยวชาญในการทำงาน
จึงทำให้การดำเนินงานของบริษัทฯ มีการขยายตัวอย่างต่อเนื่องตลอดมา

สภาพแวดล้อม

นอกเหนือจากการให้ความสำคัญด้านคุณภาพและมาตรฐานการผลิตแล้ว บริษัทฯ
ยังให้ความสำคัญในการดูแลรักษาสิ่งแวดล้อมของโรงงานเป็นอย่างดี โดยโรงงานของบริษัทฯ
ได้ปฏิบัติตามข้อกำหนดกองตรวจโรงงานและสำนักสิ่งแวดล้อม กระทรวงอุตสาหกรรม
ตลอดมาอย่างเคร่งครัดทั้งในด้านการบำบัดกากอุตสาหกรรม การบำบัดน้ำเสียตามธรรมชาติ ในปี
2550 บริษัทฯ มีค่าใช้จ่ายเกี่ยวกับการควบคุมดูแลระบบน้ำเสียปีละ 114,147.60 บาท

บริษัทฯ ยังมีการติดตั้งเครื่องกำจัดกลิ่นเพื่อดักจับไม่ให้กลิ่นอาหารสัตว์ส่งกลิ่นออกไปสู่ภายนอก
ทั้งในโรงงานสมุทรสงครามและโรงงานเพชรบุรีรวมจำนวน 3 เครื่อง